Karru li kien qed iġorr żewġt iżwiemel tas-sezzjoni tal-kavallerija tal-Pulizija spiċċa nqaleb wara li nħall minn mall-vann li kien qed iġorrhom. Żiemel minnhom sofra xi ġrieħi u ġie mdewwi fuq il-post minn veterinarju. Iż-żewġt iżwiemel inħarġu mill-Pulizija stess li kienu fil-vann. L-inċident seħħ għall-ħabta tat-tmienja neqsin għoxrin ta’ filgħodu fi Triq il-Belt Valletta, f’Ħ’Attard. TVM.com.mt huwa infurmat li l-Pulizija kienu sejrin lejn il-Buskett, fejn hemmhekk qed issir ronda ta’ sorveljanza mis-sezzjoni tal-kavallerija kontra l-kaċċa llegali. Hekk kif waslu qrib iċ-ċimiterju ta Ħ’Attard, il-karru inqala minn mal-vann, bil-konsegwenza li l-karru qabeż is-central strip u spiċċa maqlub fuq il-ġenb tiegħu fuq in-naħa l-oħra tat-triq. Fuq il-post issejħu wkoll il-membri tal-protezzjoni Ċivili sabiex jassistu lill-Pulizija,. Iż-żewġ pulizija li kienu fil-vann ma weġgħux. Għal xi ħin it-triq ingħalqet għat-traffiku sakemm il-karru, li spiċċa bi ħsarat estensivi, tneħħa minn fuq il-post.